**KINNITAN**

Eveli Laurson

Juhtõpetaja

**PRAKTIKA PROGRAMM**

**Õppegrupp: IT 15**

**Eriala: IT-süsteemide nooremspetsialist**

**Praktika algus: 08.01.2018**

**Praktika lõpp: 06.04.2018**

**Praktika kestus: 508 tundi (13 õppenädalat)**

**Praktika eesmärgid:**

Õpilane tutvub praktika käigus ettevõtte töökeskkonna ja korraldusega, täidab vastutustundlikult tööülesandeid, arendades seeläbi isiksuse omadusi, meeskonnatöö- ja kutseoskusi, mõistab töötervishoiu, töö- ja keskkonnaohutuse tähtsust.

Õpilane arendab IT süsteemide nooremspetsialistile vajalikke isikuomadusi ja kutseoskusi, saab õpitud teoreetiliste ja praktiliste teadmiste rakendamise oskuse konkreetses töösituatsioonis ning motivatsiooni kutsealaseks tööks ettevalmistumisel.

Praktikal saadud oskusi rakendab õpilane kutsealaste õpingute kinnistamiseks ja tõhustamiseks.

Praktikaga taotletakse, et õppija töötab praktikandina ühel kindlal ametikohal ühes kindlas organisatsioonis ning rakendab teoreetilise õppe ja eelnevate praktikate käigus omandatud teadmisi erialale iseloomulike tööülesannete täitmisel. Praktika tulemusena oskab õppija teha meeskonnatööd ja viia läbi eneseanalüüsi: anda hinnangut oma teadmistele, praktilisele ettevalmistusele, toimetulekule, uutele teadmistele ja oskustele.

|  |  |  |
| --- | --- | --- |
| **Jrk nr** | **Praktika ülesanded** | **Tunde** |
|  | Põhiülesanded:   * Teoreetilise õppe käigus omandatud (riistvaraliste ja arvutivõrkude alaste) teadmiste rakendamine konkreetsete tööülesannete täitmisel, sh arvutite riistvara komplekteerimine ja seadmete ühildatus; * arvutite ja lisaseadmete diagnostika ja hooldus, vajadusel seadmete vahetus ja draiverite leidmine; * operatsioonisüsteemide installeerimine (soovitavalt nii Linux kui Windows operatsioonisüsteemid); * järgib oma töös infoturbe põhimõtteid ja kehtivat seadusandlust; * võrguparameetrite mõõtmine; * võrguseadmete seadistamine; * tarkvara uuendamine vastavalt kliendi vajadusele; * parimate praktikate kasutamine oma töös; * osalemine praktikaettevõtte meeskonnas; * kasutajatoe pakkumine sh kaughaldus; * eelpooltoodud probleemide lahendamine; * logidest informatsiooni lugemine; * erialase terminoloogia tundmine.   **Lisaülesanded.**  Võimalusel sooritab praktikant kokkuleppel praktikakohaga lisaks järgmisi ülesandeid:   * raadiovõrkude seadistamine; * raadiovõrgu turvalisuse tagamine; * ruuterite seadistamine lähtuvalt konkreetsest probleemist; võrgustruktuuri kirjeldamine ja võrgu joonise loomine kasutades selleks sobivat tarkvara; * materjali ja teenuse kulude arvestus ja arvete koostamine klientidele; * käsurea kasutamine; * skriptide kirjutamine protsessi automatiseerimiseks; * tulemüüri seadistamine; * kaablite paigaldamine; * traadita arvutivõrgu seadmetele optimaalse asukoha tuvastamine, * leviala ulatuse ja kvaliteedi leidmine; * traadita arvutivõrgu seadmete ja lisaantennide paigaldamine * operatsioonisüsteemide masspaigaldus; * võrguliikluse jälgimine ja tõrkekindluse tagamine, * arvutivõrgu monitooringu tulemuste tehniline dokumenteerimine.   **KOKKU** | **508** |

**Praktika õpiväljundid**

**Õpilane:**

1. Osaleb aktiivselt praktikakoha leidmises
2. Töötab IT-meeskonna ja organisatsiooni liikmena
3. Paigaldab IT-süsteemide komponente ja lisaseadmeid
4. Tuvastab tõrgete korral mittetoimivad IT-süsteemi komponendid
5. Kasutab võrguliikluse jälgimise ja dokumenteerimise rakendusi
6. Haldab ja paigaldab tööjaamu ja/või servereid
7. Hooldab ja seadistab rakendusi ja/või rakendusservereid
8. Kasutab oma töös valdkonna parimaid praktikaid (sh ITIL raamistik)
9. Kasutab töös ja praktikal sooritatut kirjeldades korrektset erialast terminoloogiat

Praktikant töötab ettevõttepoolse juhendaja juhendamisel ja täidab juhendaja antud tööülesandeid näidates üles omapoolset huvitatust ja initsiatiivi; praktikant töötab praktika ajal vastavalt ettevõtte võimalustele erinevates töölõikudes.

Praktika päevikusse palub kool kanda praktika koondhinde ja praktikandi iseloomustuse, mis kinnitatakse allkirjaga.

Õpilane koostab praktika ajal praktika aruande.